雉山
作者：章峴
朝代：宋

paragraphs: 營邱水墨師，不識桂林山。
半世閱渠畫，今始陋堅頑。
嶺邊千奇峰，濃紺梳雲鬢。
肩輿兀醉夢，所窺纔一斑。
偶投雉巖宿，洞穴窮孱顔。
旁通赤明天，南極地所寰。
更登雲外頂，下視江灣灣。
羣仙無我笑，畏汝碧玉環。
我久墮塵網，歲晚嗟良難。
往來等幻化，南北俱鄉關。
却憐雪花兒，三生此山閒。
願力不汝無，永悟無所還。